26-årig mand lærte tilsyneladende intet af anholdelse for vold mod sin kæreste

Inden for få timer blev en københavnsk fodboldfan fredag anholdt hele to gange for vold mod sin kæreste på Amager i København.

Den 26-årige mand blev lørdag formiddag fremstillet i grundlovsforhør i Retten på Frederiksberg og varetægtsfængslet i 26 dage for at undgå, at han endnu en gang skal opsøge den forurettede kvinde.

Se også: Tiltale: Dennis forgiftede sin kæreste med insulin

Sagen tog sin start torsdag aften, da den 26-årige var i Parken for at se pokalfinalen mellem FCK og FC Vestsjælland. Efter en våd tur i byen kom manden fredag morgen hjem til sin jævnaldrende kæreste på hendes bopæl på Amager.

Det er uvist, hvad der antændte mandens temperament, men ifølge anklagerne tyede han til vold over for kæresten, og politiet blev kaldt til adressen, hvor de anholdt manden.

- På stationen blev manden formelt sigtet efter paragraf 244 om 'simpel vold', og ved 10-tiden blev han løsladt. Men herefter er han altså tilsyneladende gået direkte hjem til kæresten for at banke hende igen, siger Svend Lauridsen, assistent i dommervagten ved retten på Frederiksberg.

Småbørnsfar fortæller: Mit liv som psykopat

Denne gang var tæskene ifølge politiets sigtelse ledsaget af trusler om ikke at sladre til politiet.

Politiet måtte således rykke ud for anden gang i løbet af få timer for at hente manden. Denne gang røg han bag tremmer, indtil han lørdag formiddag blev fremstillet i grundlovsforhør.

Her nægtede den 26-årige alt, men dommeren valgte altså at sende ham bag tremmer i 26 dage, så mandens kæreste ikke skal frygte for sin sikkerhed de næste uger.